
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 mai 2013

	Nr.
	27/ 281


R A P O R T

asupra propunerii legislative pentru completarea  Legii nr.76/2002 privind sistemul asigurărilor pentru șomaj și stimularea forței de muncă

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 134/2013 din 7 mai 2013, cu dezbaterea pe fond în procedură obişnuită, a propunerii legislative pentru completarea Legii nr.76/2002 privind sistemul asigurărilor pentru șomaj și stimularea forței de muncă.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.106/01.03.2013)

· avizul negativ al Comisiei pentru buget, finanţe şi bănci (nr.22/175/14.05.2013)

· avizul negativ al Comisiei juridice, de disciplină şi imunităţi (nr.31/580/13.05.2013)

· avizul negativ al Comisiei pentru egalitatea de şanse pentru femei şi bărbaţi (nr.37/295/21.05.2013)

· punctul de vedere negativ al Guvernului (nr.366/22.03.2013).


Propunerea legislativă are ca obiect de reglementare modificarea dispoziţiilor art.17 alin.(1) lit.c) şi a art.38 alin.(1) lit.c) din Legea nr.76/2002 privind sistemul asigurărilor pentru şomaj şi stimularea ocuparii forţei de muncă, cu modificările şi completările ulterioare, în sensul de a institui dreptul consilierilor locali şi judeţeni ”de a cumula indemnizaţia  de şomaj cu venituri mai mici decât acesta” şi anume cu indemnizaţia de şedintă acordată în baza art.34 alin.(1) şi alin.(2) din Legea nr.393/2004 privind Statutul aleşilor locali, cu modificările şi completările ulterioare, pentru participarea la şedinţele ordinare ale consiliului şi ale comisiilor de specialitate.
Comisia propune Plenului Camerei Deputaţilor respingerea iniţiativei legislative din următoarele considerente:
· calitatea de şomer indemnizabil este incompatibilă cu cea de persoană asigurată obligatoriu conform art.19 lit.c) din Legea nr.76/2002 privind sistemul asigurărilor pentru șomaj și stimularea forței de muncă, cu modificările şi completările ulterioare, care exercită o funcţie electivă potrivit Legii nr.393/2004 privind Statutul aleşilor locali
· aleşilor locali care sunt în activitate nu le sunt aplicabile dispoziţiile art.34 alin.(1) lit.b) din Legea nr.76/2002, cu modificările şi completările ulterioare, în sensul că beneficiază de indemnizaţie de şomaj doar pesoanele care nu realizează venituri sau realizează venituri mai mici decât indemnizaţia de şomaj
· indemnizaţia de şomaj este o compensaţie parţială a veniturilor asiguratului  ca urmare a pierderii locului de muncă, pe când aleşii locali în exercitarea mandatului, se află în serviciul colectivităţii locale şi sunt responsabili în faţa acesteia.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 21 mai 2013, în conformitate cu prevederile art.55 din Regulamentul Camerei Deputaţilor, republicat,  a  participat doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 27 deputaţi din totalul de 28 membri ai comisiei.

Raportul comisiei a fost adoptat cu unanimitate de  voturi.
Propunerea legislativă a fost respinsă de Senat în şedinţa din 23 aprilie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,
Florin Iordache



Mihăiţă Găină

Întocmit,

Expert parlamentar Adriana Breazu

